

Dokumentation af formuestatistikken:

PENSIONER

Februar 2018

Februar 2018

Andreas Jensen

Danmarks Statistik

Offentlige Finanser

Direkte tlf.: 39 17 34 62

E-mail: aej@dst.dk

Bo Møller

Danmarks Statistik

Privatøkonomi og Velfærd

Direkte tlf.: 39 17 31 04

E-mail bom@dst.dk

Stine Ludvig Bech

Danmarks Nationalbank

Statistisk Afdeling

Direkte tlf.: 39 17 68 49

E-mail: slb@nationalbanken.dk

# Opgørelse af danskernes pensionsformue

Dokumentationen er en forklaring og vejledning til brugerne af den nye individbaserede pensionsstatistik. Den første del A beskriver de opsparingsbaserede pensionsordninger fra samtlige livsforsikringsselskaber, pensionskasser, pengeinstitutter samt LD og ATP, mens del B beskriver aktuarberegningen af værdien af tjenestemandspensionen.

**A. Data fra pensionskasser, livsforsikringsselskaber, pengeinstitutter, LD og ATP**

# Opgørelse af danskernes opsparingsbaserede pensionsformue

Denne del af dokumentationen beskriver de opsparingsbaserede pensionsordninger fra samtlige livsforsikringsselskaber, pensionskasser, pengeinstitutter samt LD og ATP. I nævnte rækkefølge beskrives 1) hvordan danskernes pensionsformue opgøres samt 2) hvilke variable, der indgår i statistikken, og hvilken information variablene repræsenterer.

Pensionsordningerne opdeles overordnet i opsparing forrentet med en gennemsnitsrente og opsparing forrentet med den løbende markedsrente, jf. boks 1. Tjenestemandspensioner opgøres særskilt ved en aktuarberegning, se del B af denne dokumentation. Ved formueopgørelsen i pensionsstatistikken, tages der for markedsrenteprodukter udgangspunkt i pensionsdepotet, mens formuen for gennemsnitsrenteprodukter yderligere tillægges en beregnet andel i selskabets fælles reserver.

|  |  |  |  |
| --- | --- | --- | --- |
|  | Gennemsnitsrente og markedsrente | Boks 1 |  |
|  | En pensionsordning med en *gennemsnitsrente* betyder, at pensionsselskabet har forpligtet sig til at udbetale garanterede pensioner, hvis størrelse bl.a. er fastsat ud fra en grundlagsrente, der benyttes på tegningstidspunktet.1 Pensionsordningen tilskrives løbende en kontorente, der typisk fastsættes år for år. Renten finansieres af det løbende afkast af investeringerne. Da der er en vis usikkerhed forbundet med, om afkastet på pensionsselskabets løbende investeringer er høje nok til at kunne tilskrive en kontorente, der svarer til gennemsnitsrenten, har selskabet fælles midler i reserve. Reserverne opbygges i år, hvor afkastet er højere end grundlagsrenten, og tæres på i år, hvor afkastet er lavere. Pensionsformuen for en bestand af gennemsnitsrentepensioner består af kundernes depoter og fælles reserver. Kundernes depoter består af de midler, kunden har indbetalt, og de akkumulerede kontorentetilskrivninger, risikopræmier, omkostningstræk mv. De fælles reserver, der ikke er tilskrevet kundernes depoter, skal dække udgifter til fremtidig kontorente og sikre, at der er penge nok til at udbetale de garanterede pensioner. Frem til midten af 1994 garanterede selskaberne pensionsudbetalinger ud fra en maksimalt tilladt grundlagsrente på 4,5 pct., hvorefter den blev nedsat til 2,5 pct. I 1999 blev grundlagsrenten yderligere nedsat til 1,5 pct., og i 2011 blev den maksimalt tilladte grundlagsrente sat yderligere ned, så den i dag typisk udgør 0,5 pct. ved nytegning af pensionsordninger.Forrentes pensionsopsparingen derimod med *markedsrenten*, har pensionsselskabet ikke forpligtet sig til andet end at forrente formuen med, hvad det løbende kan opnå i afkast på markedet. Pensionsformuen består her af de indbetalte midler og den løbende forrentning med fradrag af risikopræmier og omkostninger. Bestande med markedsrentepension har typisk ikke andel i de fælles reserver.Det faldende renteniveau har gjort det vanskeligere for pensionsselskaberne at leve op til deres forpligtelser med høj grundlagsrente, og der er i de seneste år sket et skift fra pensionsordninger med gennemsnitsrente til ordninger med markedsrente, jf. også Rentekurveaftalen mellem Erhvervs- og Vækstministeriet og Forsikring & Pension. |  |
|  | 1. Der findes også gennemsnitsrenteprodukter, hvor der ikke er en juridisk bindende garanti, dvs. at ydelserne kan ændres i både opad- og nedadgående retning.
 |  |
|  |  |  |

I regnskabsmæssig henseende opgøres for kunder med gennemsnitsrente de samlede livsforsikringshensættelser, som svarer til de samlede pensionsdepoter og de akkumulerede værdireguleringer. De akkumulerede værdireguleringer udgør en delmængde af selskabets fælles reserver og er hensættelser afsat til at dække de enkelte gennemsnitsrentekunders udbetalingsgarantier. Livsforsikringshensættelserne opgøres regnskabsmæssigt som nutidsværdien af de garanterede pensionsydelser fratrukket nutidsværdien af de aftalte fremtidige pensionsindbetalinger og tillagt nutidsværdien af den fremtidige bonusforpligtelse på basis af Finanstilsynets diskonteringsrente.

Ud over livsforsikringshensættelserne arbejder pensionsselskaberne yderligere med to elementer af de fælles reserver, nemlig "kollektivt bonuspotentiale" og "særlige bonushensættelser". Bonuspotentialet er en fælles reserve til fremtidig kontorentetilskrivning og sikkerhed for de lovede udbetalinger til kunder med gennemsnitsrente. Bonushensættelser er kundernes penge, som sidestilles med egenkapital, og de kan være opgjort kollektivt eller på kundeniveau. Bonushensættelserne udbetales sammen med kundernes pension, i det omfang de ikke inden er brugt til at dække tab, og kan både tilhøre kunder med markedsrente- og gennemsnitsrenteprodukter. De forskellige pensionsbegreber gennemgås mere detaljeret i boks 2.

|  |  |  |  |
| --- | --- | --- | --- |
|  | Pensionsbegreber | Boks 2 |  |
|  | *Pensionsdepotet* betegnes i regnskabsbekendtgørelsen også som de retrospektive hensættelser, som helt præcist defineres som indbetalte præmier med fradrag af udbetalte ydelser, betaling af omkostninger, regulering for risiko og med tillæg af tilskrevet rente mv. på den enkeltes forsikring. Pensionsdepotet svarer til, hvad den enkelte person har stående på sit depot, dvs. de indbetalte midler og den løbende forrentning mv. frem til opgørelsestidspunktet.*Livsforsikringshensættelserne* er i regnskabsbekendtgørelsen defineret som nutidsværdien af de ydelser, der er garanteret forsikringstageren i henhold til kontrakten (de garanterede pensionsydelser1) samt nutidsværdien af de forventede fremtidige udgifter til administration af kontrakten fratrukket nutidsværdien af de aftalte fremtidige præmier. I livsforsikringshensættelsen indregnes også den forventede fremtidige bonusforpligtelse. Nutidsværdien beregnes på baggrund af en diskonteringsrente, der er fastsat af Finanstilsynet, og som skal afspejle, hvad pensionsselskaber i fremtiden kan forvente af risikofri forrentning på markederne. Livsforsikringshensættelserne kan derfor være meget volatile alt afhængig af udviklingen i renteniveauet. Er diskonteringsrenten lig med grundlagsrenten, vil livsforsikringshensættelserne – alt andet lige – svare til pensionsdepotet. Men er diskonteringsrenten lavere end grundlagsrenten, vil hensættelserne være højere end pensionsdepoterne, og det er derfor nødvendigt for selskaberne at have tilstrækkelige fælles reserver til at dække forskellen.*Kollektivt bonuspotentiale* opgøres jf. regnskabsbekendtgørelsen som det beløb, pensionsselskabet har hensat kollektivt til bonusberettigede kontrakter ud over livsforsikringshensættelser, erstatningshensættelser og særlige bonushensættelser. Beløbet skal have en størrelse, så det sammen med de øvrige hensættelser svarer til, hvad kontrakterne med udgangspunkt i den aktuelle værdi af selskabets aktiver individuelt og kollektivt har krav på i henhold til kontrakterne og det beregningsmæssige bidragsprincip. Kollektivt bonuspotentiale kan kun nedbringes ved at overføre til en anden post under de forsikringsmæssige hensættelser eller ved negative realiserede resultater, der måtte være fordelt til de bonusberettigede kontrakter. |  |
|  | 1. *Den garanterede pensionsydelse* svarer til den årlige løbende ydelse, som et pensionsselskab har forpligtet sig til at udbetale fra en given pensionsalder. Ydelsen opgøres på baggrund af de aftalte præmier og den forudsatte grundlagsrente samt betaling til omkostninger og risikodækning frem til pensioneringen.
 |  |
|  |  |  |

Opgørelsen af den individuelle pensionsformue vil således afhænge af pensionstypen. Er der tale om en pension med markedsrente, vil formuen bestå af de indbetalte midler og den løbende forrentning med fradrag af risikopræmier og omkostninger. Her vil oplysninger om pensionsdepot og eventuelle særlige bonushensættelser være tilstrækkelige. Derimod er den individuelle pensionsformue i gennemsnitsrentemiljøet mere kompliceret at opgøre, hvilket skyldes, at den type pension er kollektiv i sit udgangspunkt. Det kræver, at der suppleres med akkumulerede værdireguleringer og det individuelt fordelte kollektive bonuspotentiale. Adgangen til oplysningerne på individniveau skaber en konsistent analytisk ramme, hvor der er sammenhæng mellem selskabernes regnskaber og de individuelt fordelte formuer.[[1]](#footnote-1) De forskellige opgørelsesbegreber og tilsvarende regnskabsposter er opsummeret i figur 1.

|  |  |  |  |
| --- | --- | --- | --- |
|  | Pensionsbegreber og regnskabsposter | Figur 1 |  |
|  |  |  |
|  | Anm.: Pensionsind- og -udbetalinger indberettes allerede i dag til SKAT.  |  |
|  |  |  |

# Variable i den individbaserede pensionsstatistik

I forbindelse med den individbaserede pensionsstatistik har samtlige pensionsselskaber indberettet en række oplysninger for alle deres danske kunder, der bl.a. kan danne grundlag for robusthedsanalyser af danske husholdninger på tværs af forskellige pensionsordninger og selskaber. Gennemgangen nedenfor er baseret på indberetningsvejledningen.

Når de individbaserede oplysninger benyttes, skal der tages ***særligt hensyn*** til, at de individfordelte reserver ikke kan fordeles på skattekodeniveau, som de øvrige oplysninger, men kun på kontraktniveau. Derved er det fulde beløb af de individfordelte reserver gentaget for hver record/skattekode under en kontrakt, hvilket betyder, at der ***ikke*** blot kan summeres over hver enkelt individrecord, da formuerne derved vil blive mangedoblet.

**Pensionstyper**

Angiver for livsforsikringsselskaber/ tværgående pensionskasser, om en pensionsordning har markedsrente eller gennemsnitsrente, da det er afgørende for, hvordan pensionsformuen skal opgøres. Variablen markeret med "0" for markedsrente, og "1" for gennemsnitsrente.

Endvidere findes der i flere selskaber en pensionstype med en livrente uden ret til bonus. Til disse ordninger er der tilknyttet en garanteret ydelse, men ikke nogen andel i fælles reserver og typen er markeret med "2".

For firmapensionskasser, hvor der er givet tilsagn om en bestemt ydelse, der alene afhænger af kundens pensionsgivende slutløn og anciennitet i pensionskassen, er variablen markeret med "3".

Pensionstypen vil være tom for pengeinstitutter, da de altid er markedsrenteprodukter. Pensionstypen vil endvidere også være tom for ATP, da ATP ikke kan dækkes af de øvrige pensionstyper.

Indberettes af selskabstype: *Livsforsikringsselskab/tværgående pensionskasse og firmapensionskasse*.

*Livsforsikringsselskab/tværgående pensionskasse*: Pensionstypen angiver, om en pensionsordning hos et livsforsikringsselskab eller en tværgående pensionskasse har markedsrente eller gennemsnitsrente, da det er afgørende for, hvordan pensionen skal opgøres i indberetningen. Variablen udfyldes med "0" for markedsrente, "1" for gennemsnitsrente (det gælder både gennemsnitsrenteprodukter med og uden en juridisk bindende garanti) og "2" for 'livrente uden ret til bonus'.

*Firmapensionskasse*: For firmapensionskasser, hvor der er givet tilsagn om en bestemt ydelse, der alene afhænger af kundes pensionsgivende slutløn og anciennitet i pensionskassen, skal variablen udfyldes med "3".

**Selskabstyper**

Angiver, om det indberettende selskab er et livsforsikringsselskab/tværgående pensionskasse, en firmapensionskasse, et pengeinstitut/LD eller ATP.

Variablen er angivet med henholdsvis et "L" for livsforsikringsselskab/tværgående pensionskasse, "F" for firmapensionskasse, "P" for pengeinstitutter og LD eller "A" for ATP.

**Indkomstår**

Angiver indkomståret for indberetningen. Alle variable er opgjort ultimo indkomståret.

**Pensionsalder**

Angiver hvilken pensionsalder, der er antaget i den regnskabsmæssige beregning af hhv. livsforsikringshensættelse for livsforsikringsselskab/tværgående pensionskasse og den garanterede ydelse for ATP. For pengeinstitutter og LD angiver variablen den alder, der er kontraktligt aftalt med kunden.

For pensionister er variablen '0'.

For firmapensionskasser er denne variabel tom.

Indberettes af selskabstype: *Livsforsikringsselskab/tværgående pensionskasse, pengeinstitut, LD og ATP*.

*Livsforsikringsselskab/tværgående pensionskasse og ATP*: Angiver, hvilken pensionsalder der er antaget i beregningen af livsforsikringshensættelsen. Indeholder pensionsordningen flere pensionsaldre, vælger indberetter selv den mest retvisende alder. Pensionsalder opgøres i hele tal (evt. oprundet).

*Pengeinstitut og LD*: Angiver den alder, der er kontraktligt aftalt med kunden. Denne alder kan løbende ændres, men kan aldrig være lavere end den tidligste pensionsalder. I tilfælde, hvor der ikke findes en kontraktligt aftalt pensionsalder, så indberettes den tidligste pensionsalder. Pensionsalder opgøres i hele tal (evt. oprundet).

**Tidligste pensionsalder**

Angiver for livsforsikringsselskab/tværgående pensionskasse, firmapensionskasse og ATP minimumsalder for, hvornår en kunde kan disponere over sin pension. Det er også på den baggrund, at firmapensionskasserne udregner deres kunders tegningsgrundlag.

Angiver for pengeinstitutter og LD den tidligste pensionsudbetalingsalder, hvor der betales normal indkomstskat eller normal afgift.

**Skattekode**

Angiver udbetalingsform for den indberettede pension, herunder om det er en alderspension, kapitalpension, ratepension, livrente osv.

Endvidere indikerer variablen, om der ultimo referenceåret er tale om en privattegnet eller en arbejdsgiveradministreret ordning (som for samme aftale kan variere over tid).

Skattekode 81 repræsenterer de ikke-fradragsberettigede ordninger, der kan dække over en række forskellige udbetalingsformer, men som i praksis opfører sig som en engangsydelse.

De resterende skattekoder er beskrevet som følger:

*For privattegnede ordninger:*

01 = Pensionsordning med løbende udbetalinger, bortset fra ophørende alderspension (Livsvarig alderspension)

02 = Rateforsikring i pensionsøjemed

03 = Kapitalforsikring i pensionsøjemed, herunder invalidesum

04 = Indeksordning

07 = Rateopsparing i pensionsøjemed (ratepension)

08 = Opsparing i pensionsøjemed (kapitalpension)

09 = Ophørende alderspension

33 = Aldersopsparing - aldersforsikring - supplerende engangssum

*For arbejdsgiveradministrerede ordninger:*

10 = Pensionsordning med løbende udbetalinger, bortset fra ophørende alderspension (Livsvarig alderspension)

11 = Rateforsikring i pensionsøjemed

12 = Rateopsparing i pensionsøjemed

13 = Indeksordning

14 = Kapitalforsikring i pensionsøjemed i forsikringsselskab

15 = Kapitalopsparing i pensionsøjemed i pengeinstitut (kapitalpension)

16 = Supplerende engangsydelse i pensionskasse vedrørende livsvarig alderspension

17 = Tilsagnsordninger

18 = Ophørende alderspension

26 = Supplerende engangsydelse i pensionskasse vedrørende ophørende alderspension

44 = Aldersopsparing - aldersforsikring- supplerende engangssum (ren aldersordning hvor arbejdsgiveren IKKE har foretaget bortseelse)

45 = Aldersopsparing - aldersforsikring - supplerende engangssum (en IKKE ren aldersordning hvor arbejdsgiveren har foretaget bortseelse)

Indberettes af selskabstype: *Livsforsikringsselskab/tværgående pensionskasse, firmapensionskasse, pengeinstitut, LD og ATP*.

Angiver udbetalingsform for den indberettede pension, herunder om det er en alderspension, kapitalpension, ratepension, livrente osv. Endvidere indikerer variablen, om der ultimo referenceåret er tale om en privattegnet eller en arbejdsgiveradministreret ordning (som for samme aftale kan variere over tid). Formatet skal være i overensstemmelse med SKAT's definitioner - også når det gælder ordninger, der ikke er fradragsberettiget. Variablen er også omfattet af skatteindberetningen.

**Kontraktnummer**

Angiver anonymiseret kontraktnummer. En forsikringstager kan have flere kontrakter, og under hver kontrakt kan der være flere skattekoder. For ét kontraktnummer kan der være indberettet én andel i akkumuleret værdiregulering, én andel i kollektiv bonuspotentiale og én andel i særlige bonushensættelser.

VIGTIGT! Er nogle af disse andele tilknyttet en kontrakt vil de være gentaget for alle records vedrørende pågældende kontrakt, da disse ikke kan fordeles på skattekoder.

Indberettes af selskabstype: *Livsforsikringsselskab/tværgående pensionskasse, firmapensionskasse, pengeinstitut, LD og ATP*.

*Livsforsikringsselskaber/tværgående pensionskasser, firmapensionskasser og ATP*: Angiver kontraktnummer. En forsikringstager kan have flere kontrakter, og under hver kontrakt kan der være flere skattekoder. "Kontrakt" supplerer og kan være sammenfaldende med variablen "police/kontonummer", der i dag er omfattet af skatteindberetningen. Det er vigtigt, at der indberettes én andel i akkumuleret værdiregulering og én andel i kollektiv bonuspotentiale pr. kontrakt, som gentages for alle records vedrørende pågældende kontrakt.

*Pengeinstitut og LD*: Kontrakten svarer til kontonummer. En pensionskunde i et pengeinstitut kan have flere kontrakter, og for hver kontrakt indberettes én skattekode.

**Genkøbsret**

Angiver, om der er genkøbsret på en pension, dvs. om kunden kan få udbetalt sin pension før tid. Variablen udfyldes med "0" for ikke genkøbsret og "1" for genkøbsret. Hvis der er særlige betingelser knyttet til genkøb, er variablen '0'.

For pengeinstitutter er denne variabel tom, da der altid er genkøb på pensionsordninger i pengeinstitutter.

For ATP er variablen også tom, da genkøb ikke er relevant i dette tilfælde.

**Præmiefritagelse**

Angiver, om en kunde er præmiefritaget og i givet fald, hvordan selskabet indbetaler på kundens vegne. Variablen udfyldes med "0" for ikke præmiefritagede kunder, "1" for præmiefritagede kunder, hvor selskabet foretager løbende indbetalinger på kundens vegne (indbetalingen indberettes her under "Helårlig præmiebidrag") og "2" for præmiefritagede kunder, hvor selskabet har foretaget én samlet hensættelse på kunden.

Variabel er kun indberettet forlivsforsikringsselskab/tværgående pensionskasse.

**Pensionsdepot**

Angiver den enkelte kundes pensionsdepot i danske kroner på skattekode- og kontraktniveau ultimo referenceåret. Depotet skal indberettes uanset pensionstype. Depotet defineres helt præcist som indbetalte præmier med fradrag af udbetalte ydelser, betaling for omkostninger, regulering for risiko og med tillæg af tilskrevet rente mv. på den enkeltes forsikring. Depotet er så vidt muligt opgjort eksklusiv risikodækning og er opgjort uanset om et individ er almindelig alderspensionist, ægtefællepensionist eller børnepensionist.

Det skal bemærkes, at ATP ikke har depoter.

Indberettes af selskabstype: *Livsforsikringsselskab/tværgående pensionskasse, firmapensionskasse, pengeinstitut og LD*.

*Livsforsikringsselskab/tværgående pensionskasse*: Angiver den enkelte kundes pensionsdepot i danske kroner på skattekode- og kontraktniveau ultimo referenceåret. Depotet skal indberettes uanset pensionstype. Depotet betegnes også som de retrospektive hensættelser i regnskabsbekendtgørelsen, og defineres helt præcist som indbetalte præmier med fradrag af udbetalte ydelser, betaling for omkostninger, regulering for risiko og med tillæg af tilskrevet rente mv. på den enkeltes forsikring. Depotet skal så vidt muligt opgøres eksklusiv risikodækning.

*Firmapensionskasse*: Firmapensionskasser kan vælge enten at indberette hensættelsesgrundlaget eller tegningsgrundlaget (svarende til den udtrædelsesgodtgørelse, en kunde vil modtage i tilfælde af, at denne skulle skifte selskab; her kan både benyttes en prospektiv og en retrospektiv opgørelse).

*Pengeinstitut og LD*: Pensionsdepotet svarer til ordningens værdi for den pågældende kontrakt ultimo året. Ved opgørelsen anvendes samme principper, som bruges ved opgørelse af værdierne til PAL-beskatningen.

**Andel i akkumuleret værdiregulering**

*Variablen er kun angivet på kontraktniveau og dermed ikke fordelt på skattekode.*

Variablen er relevant for kunder i livsforsikringsselskaber/tværgående pensionskasser med gennemsnitsrenteprodukter og angiver den enkelte pensionskundes beregnede andel af selskabets akkumulerede værdiregulering i danske kroner ultimo referenceåret fordelt efter selskabets kontributionsmæssige regler, som de er anmeldt til Finanstilsynet. Ved præmiefritagelse er andelen opgjort inklusiv hensættelser til fremtidige præmier, hvis ikke selskabet bliver ved at indberette indbetalinger på vegne af den præmiefritagende kunde (se variablen 'præmiefritagelse').

ATP benytter en til formålet fastlagt fordelingsmodel til individualisering af livsforsikringshensættelserne. Hensættelserne i ATP er udtryk for markedsværdien på et givet tidspunkt af de samlede forpligtelser. Hensættelsen ændrer sig således dagligt med ændringer i renteniveauet. Fordeles hensættelsen på individer, kan den enkeltes andel ikke betragtes som likvide midler, og der er som bekendt ingen genkøbsret i ATP. Det er endvidere vigtigt at understrege, at blot fordi et individs andel i akkumuleret værdiregulering stiger, vil det ikke have en direkte effekt på pensionsrettigheden hos ATP.

Variabel er ikke angivet for pengeinstitutter og firmapensionskasser, da de ikke har gennemsnitsrenteprodukter.

**Andel i kollektivt bonuspotentiale**

*Variablen er kun angivet på kontraktniveau og dermed ikke fordelt på skattekode.*

Variablen er relevant for kunder i livsforsikringsselskaber/tværgående pensionskasser med gennemsnitsrenteprodukter og angiver den enkelte pensionskundes beregnede andel af selskabets kollektive bonuspotentiale i danske kroner ultimo referenceåret fordelt efter selskabets kontributionsmæssige regler, som de er anmeldt til Finanstilsynet, fx i bonusregulativet. Det kan fx være en fordeling inden for rentegrupper, der afspejler det individuelle depots størrelse.

ATP benytter en til formålet fastlagt fordelingsmodel til individualisering af det kollektive bonuspotentiale. Det skal bemærkes, at ATP’s bonuspotentiale er kollektivt og dermed i sin natur ikke fordelt. Fordeles bonuspotentialet på individer, kan den enkeltes andel på ingen måde betragtes som tilhørende den enkelte eller som likvide midler. Det er endvidere vigtigt at understrege, at blot fordi et individs andel i kollektivt bonuspotentiale stiger, vil det ikke have en direkte effekt på pensionsrettigheden hos ATP.

Variabel er ikke angivet for pengeinstitutter og firmapensionskasser, da de ikke har gennemsnitsrenteprodukter.

**Andel i særlige bonushensættelser**

*Variablen skal kun angives på kontraktniveau og dermed ikke fordeles på skattekode.*

Angiver den enkelte pensionskundes faktiske eller teoretiske andel i de særlige bonushensættelser i danske kroner ultimo referenceåret. Modellen til denne fordeling tager hensyn til, at kunder nær pensionsalderen har mindre mulighed for at få andel i disse hensættelser end kunder, der er langt fra pensionsalderen.

Variabel er ikke angivet for ATP, pengeinstitutter og firmapensionskasser.

**Årligt præmiebidrag**

Angiver det helårlige præmiebidrag i danske kroner, også selv om pensionskunden ikke har været forsikringstager hos det pågældende selskab i et år. Er det faktiske præmiebidrag retvisende for det årlige bidragsniveau (dynamiske populationer), angives det i dette felt (uanset om ordningen er fradragsberettiget eller ej). Er det faktiske præmiebidrag derimod ikke retvisende for det årlige bidragsniveau (statiske populationer), indberettes det helårlige præmiebidrag i stedet.

I tilfælde af præmiefritagelse, hvor selskabet løbende indbetaler på kundens vegne, er indbetaling indberettet her. Foretager selskabet én samlet hensættelse er der ikke indberettet nogen indbetaling.

Indberettes af selskabstype: *Livsforsikringsselskab/tværgående pensionskasse, pengeinstitut og LD*.

*Livsforsikringsselskab/tværgående pensionskasse*: Angiver den helårlige præmie/bestandspræmie i danske kroner, også selv om pensionskunden ikke har været forsikringstager hos det pågældende selskab i et år. Er det faktiske præmiebidrag retvisende for det årlige bidragsniveau, angives det i dette felt (uanset om ordningen er fradragsberettiget eller ej). Er det faktiske præmiebidrag derimod ikke retvisende for det årlige bidragsniveau, indberettes det helårlige præmiebidrag i stedet. I tilfælde af præmiefritagelse, hvor selskabet løbende indbetaler på kundens vegne, indberettes denne indbetaling her. For præmiefritagede kunder, hvor selskabet foretager løbende indbetalinger til pension på kundens vegne, indberettes denne under "helårligt præmiebidrag". Foretager selskabet én samlet hensættelse, indberettes ingen indbetaling.

*Pengeinstitut og LD*: For pengeinstitutter og LD skal der kun indberettes for kunder med ikke fradragsberettigede ordninger (som ikke er omfattet af skatteindberetningen), svarende til det faktiske præmiebidrag i danske kroner.

**Årlig garanterede ydelse**

Angiver for livsforsikringsselskab/tværgående pensionskasse den årlige garanterede ydelse for kunder med "livrente uden ret til bonus".

Angiver for firmapensionskasser den pensionsydelse, en kunde i en firmapensionskasse er berettiget til. Den er udregnet på baggrund af kundens pensionsanciennitet og pensionsgivende basisløn (i det år indberetningen foretages).

For ATP svarer det til pensionsrettigheden.

**B. Værdien af tjenestemanspensionen**

# Sammenfatning

Dette metodenotat vil dokumentere beregningen af værdien af tjenestemandpensionen. Udgangspunktet er at kunne beregne den offentlige sektors forpligtigelse til tjenestemændene på baggrund af data på individniveau. Tjenestemænd, der falder udenfor den offentlige sektors forpligtigelse, medtages ikke i beregningen. Notatet vil beskrive og dokumentere etableringen af registrene samt beregningen af værdien af tjenestemandspensionen for den enkelte tjenestemand.

Beregningen afhænger i høj grad af de data, der er tilgængelige, og datas dækningsgrad i fht. populationen. Grundlaget for de individbaserede registre er samkøring af flere registre (Moderniseringsstyrelsens SP og PENSAB registre samt registre hos Silkeborg Data, KMD og Persondata (PSD)). Tjenestemænd, der falder uden for de nævnte registre, vil dermed ikke indgå i beregningen. Registrene består af data på cpr. nr. niveau, og indeholder bl.a. information om:

* Løntrin
* Beskæftigelsesgrad
* Ansættelsessted
* Pensionsdato
* Udbetalt pension

For året 2014 benyttes endvidere data om udbetalinger fra eIndkomstregistret til at dække en gruppe af tjenestemænd, der ikke er indbefattet af de øvrige registre. Denne metode er beskrevet nærmere i dette notat, se afsnit 7.2.1.

Endvidere benyttes makrovariable fra EUROSTAT med oplysninger om dødelighed samt årlige tabeller fra Moderniseringsstyrelsen med løntrin for tjenestemandspensioner[[2]](#footnote-2).

Freiburgmodellen beregner værdien af tjenestemandspensionen og dækker pensionerede tjenestemænd, aktive tjenestemænd, og erhvervsaktive der tidligere har været ansatte som tjenestemænd. Tjenestemænd findes i staten, kommunerne, regionerne, samt i tidligere statslige selskaber som Post Danmark. Resultatet af Freiburgmodellen er seks registre:

Staten: 1) Aktive, 2) Pensionerede og 3) Opsatte pensioner

Kommunerne/regionerne: 4) Aktive, 5) Pensionerede og 6) Opsatte pensioner

Adgangen til cpr. nr., gør det muligt at knytte forskellige baggrundsvariable til hvert enkelt individ, hvilket i høj grad åbner for videre forskning i emnet. Der er dermed muligt, at opgøre værdien af tjenestemandspensionen ud fra fx befolkningskriterier som civilstatus, uddannelse, køn og alder.

Notatet giver en grafisk beskrivelse af hvorledes de seks individbaserede registre er etableret og beriget med variable. Der vil løbende blive gjort rede for antagelser og begrænsninger i data.

# Om Tjenestemandspensionsordningen

Tjenestemandspensionsordningen er en offentlig ordning, der i sit udgangspunkt har skullet sikre stabil arbejdskraft i de erhverv, man har anset for centrale for rigets virke. Til gengæld for mere favorable ansættelsesvilkår, herunder en gunstig pension, giver tjenestemanden afkald på, at kunne benytte strejkeret m.v. Pensionsordningen sikrer, at tjenestemanden, efter endt tjeneste, er garanteret en vis indkomst. Endvidere har ordningen den fordel, at ægtefælle og børn er sikret, i fald tjenestemanden skulle miste arbejdsevnen eller afgå ved døden. I praksis er ordningen under udfasning og bortset fra de uniformerede styrker, gejstlige og en begrænset gruppe af overlæger, ansættes der ikke længere nye tjenestemænd. Som resultat vil antallet af aktive tjenestemænd falde i løbet af de næste år, mens antallet af pensionerede tilsvarende vil stige.

Ordningen fungerer således, at man for hvert års fuldtidsansættelse optjener en hvis procentdel af sin slutløn. Hvordan pensionsretten akkumuleres over årene fremgår af Bekendtgørelse om Lov om Tjenestemandspension § 6. Den højeste andel af slutlønnen er 57 pct., hvilket opnås efter 37 fuldtidsårs beskæftigelse. Der tales om fuldtidsårs beskæftigelse, da ansatte på deltid vil skulle blive længere på arbejdsmarkedet for at opnå fuld fortjeneste. Tjenestemanden har i princippet ret til at trække sig tilbage og modtage pension fra han/hun fylder 60 år, men ordningen indeholder incitament til at blive længere. En tjenestemand vil blive straffet, hvis vedkommende pensioneres før han/hun er 65 år (63 for militært personale) ved, at der foretages en permanent modregning i slutlønnen. Der er i ordningen mulighed for, at tidligere ægtefæller kan få ret til ægtefællepension, men det er ukendt, hvor udbredt brugen af denne mulighed er i praksis. Der er i ordningen taget særskilte forholdsregler for mere spekulativ brug af ordningen, hvor en tjenestemand gifter sig alene ud fra ønsket om at sikre en anden en indkomst. Der er derfor opstillet krav til ægteskabets varighed, tidspunktet for ægteskabets indgåelse og aldersforskellen mellem ægtefæller.

# Pensionssystemers opbygning, finansiering og organisering

Det følgende afsnit vil gennemgå de forskellige måder et pensionssystem kan opbygges på.

Pensionssystemer kan være organiseret på forskellige måder, alt efter hvordan det finansieres, administreres og hvilke ansatte, det drejer sig om.

Grundlæggende findes to forskellige måder at finansiere en pensionsordning på. Herimellem findes kombinationer og hybrider af de to rene former:

I den ene ende spares fuldt op til de pensionsforpligtelser der venter i fremtiden. Gennem et helt arbejdsliv, vil et vist beløb blive sat til side til pension. Demografiske forskydninger, fx en større forsørgerbyrde, vil ikke umiddelbart have en betydning. Der vil allerede gennem indbetalingerne være taget højde for stigningen i antallet af pensionerede. Denne type finansiering kaldes *fully* *funded, dvs. fuldt finansierede*. Ordning kan både indebære en omfordeling af midlerne eller ingen omfordeling.

I den anden ende spares intet op. Pensionsindbetalingerne vil typisk være fiktive, også kaldet imputerede, og fx svare til pensionsudbetalingerne i et givent år. Denne type finansiering kaldes *pay as you go (PAYG)*. PAYG vil være meget følsomt overfor fx en stigende forsørgerbyrde. Den finansielle byrde ved pensionsudbetalingerne vil tilfalde de erhvervsaktive, fx over skatten, i det år de udbetales, eller virksomhederne, hvis der er tale om en firmaordning.

Pensionssystemet kan endvidere kontraktligt indgås på to forskellige måder. I den ene er det på forhånd fastlagt, hvad der indbetales, i den anden er det fastlagt hvad, der skal udbetales. I det førstnævnte system hænger pensionsberettigelsen direkte sammen med det, der er lagt til side gennem karrieren og den efterfølgende forrentning af den investerede kapital. Man taler om et *’defined contribution scheme’*. Der sker ikke som udgangspunkt en omfordeling i mellem de pensionerede. Enhver indbetaler til sig selv, og løber selv risikoen for at sikre sig, at der i sidste ende er en tilstrækkelige indkomst. Pensionsselskabet giver ingen garantier for størrelsen af det beløb, der i sidste ende udbetales. I sin rene form, vil pensionsudbetalingerne stoppe, når de opsparede midler er brugt op. En defined contribution ordning, vil altid være fully funded.

I det andet system aftales det på forhånd hvor store pensionsudbetalingerne skal være, det kan fx være en vis procentdel af slutlønnen, eller et fast minimumsbeløb. Man taler om et *’defined benefit scheme’*. I modsætning til et defined contribution scheme, hviler risikoen her på administratoren af pensionssystemet. Denne type kontrakt vil typisk være finansieret som et PAYG.

I Danmark ser vi typisk de fundede defined contribution ordninger i de tværgående pensionsordninger, hvorimod det offentlige i højere grad hviler på et PAYG defined benefit grundlag. Firmapensionsordninger er i Danmark som regel defined benefit. Tjenestemandspensionsordningen er defined benefit PAYG ordning, hvorimod efterlønsordningen er delvis funded. Tjenestemandens pensionsudbetaling svarer til en fast procentdel af slutløntrinnet og udbetalingerne finder sted indtil tjenestemandens, og evt. ægtefælles, død. Det er en unfunded PAYG ordning, idet der ikke konkret afsættes midler til at finansiere de fremtidige pensionsudbetalinger.

## Beregning af værdien af tjenestemandspension

Det følgende afsnit vil beskrive, hvordan man kan begynde at sætte konkrete beløb på, hvad fx en tjenestemandspension er værd for en given person. For at komme dertil er det nødvendigt først at gøre sig begreb om en række antagelser.

En opgørelse af værdien af en defined benefit ordning som tjenestemandspensionen hviler på en række antagelser, som er vigtige at tage højde for i den endelige beregningsmodel. Når udbetalingerne fra en pensionsordning løber frem til tjenestemandens eller evt. berettiget ægtefælles død, kender vi kun den faktiske værdi af pensionen posthumt. Vi er derfor nødt til at komme med et ”bedste bud”, på forventet levealder. I tjenestemandspensionsordningen vil størrelsen på den udbetalte pension afhænge direkte af slutløntrinnet og hvor mange procentpoints der er optjent gennem arbejdslivet (se evt. afsnit om tjenestemandspensionsordningen). Tjenestemandens slutløntrin afhænger af den individuelle tjenestemands karrierevej, som er ukendt indtil pensionstidspunktet. For ethvert givent basisår kender vi tjenestemandens aktuelle løntrin, men vi ved ikke hvilken lønfremgang, der venter forude. Tager vi udgangspunkt i det aktuelle løntrin, baserer vi beregningen på et *kendt* grundlag, men da lønfremgang er en naturlig forekomst i de flestes karrierevej, risikerer vi at undervurdere den samlede forpligtigelse til tjenestemandsordningen. Denne beregning kaldes Accrued Benefit Obligation metoden, og kan udvides med den forventede reale stigning i lønnen frem til det forventede pensionstidspunkt.

Metoderne tager udgangspunkt i en beregning af den fulde værdi af pensionen over den forventede levetid. Herefter tilbagediskonteres til basisåret. At en værdi er accrued, vil sige, at værdien af pensionen opgøres ud fra hvor stor en del af den endelige pensionsformue, der allerede er optjent i et givent basisår, ud fra den aktuelle optjente pensionsrettighed. Metoderne medtager således værdien af den del af pensionsformuen, der endnu ikke er optjent.

ABO metoden medtager således kun allerede kendte data og ser dermed bort fra muligheden for, at tjenestemanden vil ende på et højere løntrin end i basisåret. Pensionsudbetalingen vil derfor være en procentdel af det *aktuelle* løntrin.

ABO+ tager udgangspunkt i samme beregning som ABO, men antager, at der vil være en generel lønstigning i samfundet, som ikke er afhængig af individuelle faktorer som kompetencer, arbejdsindsatser, evner m.v.

# Registre over tjenestemænd

De følgende afsnit vil beskrive og illustrere hvordan i alt fire registre for tjenestemænd er etableret. Slutresultatet er to registre for de statsligt ansatte tjenestemænd (aktive og pensionerede), og to for de kommunale/regionale tjenestemænd (aktive og pensionerede).

## De aktive tjenestemænd

### Statsligt ansatte tjenestemænd

Der tages udgangspunkt i data fra Moderniseringsstyrelsen fra 2008 og frem, som indeholder følgende variable:

* Cpr. nr.
* Løntrin
* Beskæftigelsesgrad
* Pension fra-dato

Beskæftigelsesgraden angiver, om personen er fuldtidsansat eller ansat på reduceret tid, og dermed i hvilket tempo personen optjener sin pensionsret. Pension Fra-dato angiver hvornår personen blev ansat som tjenestemand og begyndte sin optjening af tjenestemandspensionen.

Samkøring med Persondataregister

Da den enkelte tjenestemand er identificeret ved cpr. nr. er det muligt at tilknytte flere variable og dermed samkøre information fra forskellige registre.

Ægtefællepension/enkepension er en integreret del af ordningen, hvorfor registeret skal indeholde information om køn og alder på tjenestemandens ægtefælle. Data om ægtefæller fås ved en samkøring af tjenestemændenes cpr. nr. med registerdata hos Danmarks Statistik. Herved opnås en kolonne med civil status, tidspunkt for sidste ændring af civil status og cpr. nr. på ægtefælle, hvis der er en ægtefælle. Dersom der er flere opførsler i civilstatus, tidligere ægteskaber, skilsmisser m.v., så vil den aktuelle status vælges.

Diagram 1: Tjenestemænd og civilstatus

**A**

* Cpr. nr.
* Løntrin
* Beskæftigelsesgrad
* Pensions fra-dato
* Finanslovshenvisning
* **Civil status**
* **Dato civil status**
* **Ægtefælle cpr. nr.**

**PSD**

* Cpr. nr.
* Civil status
* Dato civil status
* Ægtefælle cpr. nr.

**Moderniseringsstyrelsen**

* Cpr. nr.
* Løntrin
* Beskæftigelsesgrad
* Pensions fra-dato
* Finanslovshenvisning

Information vedr. tjenestemændenes alder er kun indirekte indeholdt i data fra Moderniseringsstyrelsen. Danmarks Statistik har derfor dannet denne variabel ved at køre en makro i SAS, der afkoder cpr. nr. i forhold til alder og køn. Denne makro benyttes ligeledes til at afkode cpr. nr. fra ægtefælle i forhold til alder og køn.

Diagram 2: Tjenestemænd og civilstatus, samt alder

**Aktive tjenestemænd i staten**

* Cpr. nr.
* Løntrin
* Beskæftigelsesgrad
* Pensions fra-dato
* Finanslovshenvisning
* Civil status
* Dato civil status
* Ægtefælle cpr. nr.
* **Alder**
* **Ægtefælle alder**

**Aktive tjenestemænd i staten**

* Cpr. nr.
* Løntrin
* Beskæftigelsesgrad
* Pensions fra-dato
* Finanslovshenvisning
* Civil status
* Dato civil status
* Ægtefælle cpr. nr.

SAS makro

### Kommunalt/regionalt ansatte tjenestemænd

Der tages udgangspunkt i data fra Moderniseringsstyrelsen (KMD og Silkeborg Data) fra 2008 og frem, som indeholder følgende variable:

* Cpr. nr.
* Løntrin
* Ansættelsesdato

Diagram 4: Tjenestemænd og civilstatus

**Aktive tjenestemænd i kommuner/regioner**

* Cpr. nr.
* Løntrin
* Beskæftigelsesgrad
* Ansættelsesdato
* **Civil status**
* **Dato civil status**
* **Ægtefælle cpr. nr.**

**PSD**

* Cpr. nr.
* Civil status
* Dato civil status
* Ægtefælle cpr. nr.

**Moderniseringsstyrelsen**

* Cpr. nr.
* Løntrin
* Beskæftigelsesgrad
* Ansættelsesdato

Information vedr. tjenestemændenes alder er kun indirekte indeholdt i data fra Moderniseringsstyrelsen. Danmarks Statistik har derfor dannet denne variabel ved at køre en makro i SAS, der afkoder cpr. nr. i forhold til alder og køn. Denne makro benyttes ligeledes til at afkode cpr. nr. fra ægtefælle i forhold til alder og køn.

Diagram 3: Tjenestemænd og civilstatus, samt alder

**Aktive tjenestemænd i kommuner/regioner**

* Cpr. nr.
* Løntrin
* Beskæftigelsesgrad
* Ansættelsesdato
* Civil status
* Dato civil status
* Ægtefælle cpr. nr.
* **Alder**
* **Ægtefælle alder**

**Aktive tjenestemænd i kommuner/regioner**

* Cpr. nr.
* Løntrin
* Beskæftigelsesgrad
* Ansættelsesdato
* Civil status
* Dato civil status
* Ægtefælle cpr. nr.

SAS makro

## De pensionerede tjenestemænd

De følgende afsnit vil beskrive inddata og behandlingen af inddata for de pensionerede tjenestemænd.

### Pensionerede tjenestemænd i staten

Der tages udgangspunkt i data fra Moderniseringsstyrelsen fra 2008 og frem, som indeholder følgende variable:

* Cpr. nr.
* Pensionstype
* Afgangskode
* Pensionsalder
* Pensionstidspunktet
* Udbetaling fra
* Skalatrin
* Afskedsårsag
* Udbetalte pensionsbeløb
* Civilstand
* Cpr. nr. på ægtefælle
* Variable for tillæg
* Variable for fradrag

Information vedr. tjenestemændenes alder er kun indirekte indeholdt i data fra Moderniseringsstyrelsen. Danmarks Statistik har derfor dannet denne variabel ved at køre en makro i SAS der afkoder cpr. nr. i forhold til alder og køn. Denne makro benyttes ligeledes til at afkode cpr. nr. fra ægtefælle i forhold til alder og køn.

Diagram 7: Tjenestemænd og civilstatus, samt alder

**Pensionerede tjenestemænd i staten**

* Cpr. nr.
* Pensionstype
* Afgangskode
* Pensionsalder
* Pensionstidspunktet
* Udbetaling fra
* Skalatrin
* Afskedsårsag
* Udbetalte pensionsbeløb
* Civilstand
* Cpr. nr. på ægtefælle
* Variable for tillæg
* Variable for fradrag
* **Alder**
* **Ægtefælle alder**

**Pensionerede tjenestemænd i staten**

* Cpr. nr.
* Pensionstype
* Afgangskode
* Pensionsalder
* Pensionstidspunktet
* Udbetaling fra
* Skalatrin
* Afskedsårsag
* Udbetalte pensionsbeløb
* Civilstand
* Cpr. nr. på ægtefælle
* Variable for tillæg
* Variable for fradrag

SAS makro

### Pensionerede tjenestemænd i kommuner/regioner

Der tages udgangspunkt i data fra Silkeborg Data og KMD fra 2014 og frem, som indeholder følgende variable:

* Cpr. nr.
* Pensionstype
* Afgangskode
* Pensionsalder
* Pensionstidspunktet
* Udbetaling fra
* Skalatrin
* Afskedsårsag
* Udbetalte pensionsbeløb
* Variable for tillæg
* Variable for fradrag

Information vedr. tjenestemændenes alder er kun indirekte indeholdt i data fra Silkeborg Data og KMD. Danmarks Statistik har derfor dannet denne variabel ved at køre en makro i SAS der afkoder cpr. nr. i forhold til alder og køn. Denne makro benyttes ligeledes til at afkode cpr. nr. fra ægtefælle i forhold til alder og køn.

Diagram 8: Tjenestemænd og civilstatus, samt alder

**Pensionerede tjenestemænd i komuner/regioner**

* Cpr. nr.
* Pensionstype
* Afgangskode
* Pensionsalder
* Pensionstidspunktet
* Udbetaling fra
* Skalatrin
* Afskedsårsag
* Udbetalte pensionsbeløb
* Variable for tillæg
* Variable for fradrag
* **Civilstand**
* **Cpr. nr. på ægtefælle**
* **Alder**
* **Ægtefælle alder**

**Pensionerede tjenestemænd i kommuner/regioner**

* Cpr. nr.
* Pensionstype
* Afgangskode
* Pensionsalder
* Pensionstidspunktet
* Udbetaling fra
* Skalatrin
* Afskedsårsag
* Udbetalte pensionsbeløb
* Variable for tillæg
* Variable for fradrag

SAS makro

## De opsatte pensioner

Erhvervsaktive personer, der tidligere har været ansat som tjenestemænd, men som har forladt ordningen, har en opsat pension. Værdien af disse beregnes efter samme metode som for de pensionerede. Den eneste forskel, er, at man ikke kender pensionstidspunktet.

# Freiburgmodellen

## Metoden bag Freiburgmodellen

Freiburgmodellen er udviklet på Freiburg Universitet og er tilpasset danske forhold. Modellen er i sit udgangspunkt en aktuar (forsikringsteknisk) model, som modellerer tjenestemandspensionssystemet, og herefter beregner pensionsværdierne, ved hjælp af sandsynlighedsregning.



Modellen består således af aktuarmæssige beregningsprocedurer, data på individniveau og makrodata om forventet levetid. Endvidere hviler modellen på en række antagelser. Nogle af antagelserne ligger fast, som modellen er udfærdiget i dag. Andre kan ændres og benyttes aktivt for at teste resultaternes robusthed i følsomhedsanalyser ved at sammenligne resultatet, når man ændrer på forskellige parametre. Vores overvejelser vedr. de implicitte og eksplicitte antagelser vil blive behandlet i de senere afsnit.

Konkret består Freiburgmodellen af 4 dele:

* + **Forventet levetid** – Grundlaget for de to andre beregninger. Aktuarmæssig beregning af overlevelsessandsynligheder, dvs. sandsynligheden for at blive et år ældre, for hvert alderstrin, fordelt på køn.
	+ **De pensionerede** – Beregning af værdien af tjenestemandspensionen for pensionerede samt andre modtagere af tjenestemandspension, som fx arvinger. (ekskl. opsatte pensioner)
	+ **De aktive** – Beregning af værdien af tjenestemandspensionen for stadig aktive tjenestemænd (ekskl. opsatte pensioner).
	+ **De opsatte** – Beregning af værdien af tjenestemandspensionen, der er frosset, idet personen er trådt ud af tjenestemandspensionsordningen, men stadig er erhvervsaktiv.

*Forventet levetid*

Ud fra data om forventet levealder fordelt på køn og alder, beregnes overlevelsessandsynligheder. Af overlevelsessandsynlighederne kan man aflæse den beregnede sandsynlighed for, at fx en mand, der er 64 år i 2030, overlever endnu et år. Man kan endvidere følge udviklingen i overlevelsessandsynligheden over årene.

*De pensionerede*

I denne del beregnes værdien af tjenestemandspensionen for hvert enkelt individ, der modtager tjenestemandspension i et givent år. Herefter kan man se fordelingen af pensionsformuen på de forskellige pensionstyper og modtagernes alder og køn.

Input til modellen er:

* + Individdata for de pensionerede og andre modtagere.
	+ Overlevelsessandsynligheder
	+ Generelle lønstigninger
	+ Renten

*De aktive*

I denne del beregnes værdien af tjenestemandspensionen for alle de individer der er aktive tjenestemænd i et givent år. Herefter kan man se fordelingen af pensionsformuen, som altså endnu ikke udbetales, på erhvervsgrupper, aldersgrupper og køn. Vi kender ikke det konkrete tidspunkt for pensionen, da personen stadig er erhvervsaktiv, så i stedet benyttes et vægtet snit af værdien af pensionen ved pensionering i forskellige alderstrin.

*De opsatte*

Denne del beregner værdien af den pension som er ”indefrosset”, som følge af, at individet er overgået fra at have været tjenestemand til en anden ansættelsesform.

Input til modellen er:

* + Individdata for de aktive tjenestemænd og opsatte pensioner.
	+ Overlevelsessandsynligheder
	+ De forventede lønstigninger for hele samfundet
	+ De sammenlagte optjente pensionsrettigheder i pct.
	+ Beregnede sandsynligheder for hvornår tjenestemanden går på pension.

## Vigtige antagelser i modellen

### Forpligtelsen til pensionerede tjenestemænd

Idet tjenestemandspensionens størrelse afhænger direkte af slutlønnen og løber indtil tjenestemandens død, kan forpligtigelsen beregnes som den tilbagediskonterede værdi af de fremtidige betalingsstrømme. Ifølge Tjenestemandspensionslovens kapitel 8 reguleres pensionerne af Finansministeren efter udtalelse fra lønningsrådet. I praksis vil dette sige, at pensionerne stiger i samme takt som lønniveauet udstukket i moderniseringsstyrelsens Lønoversigt, som udkommet en gang årligt. Vi har dermed tre ubekendte faktorer i beregningen: Den forventede levealder, diskonteringsfaktoren og de fremtidige lønreguleringer. Disse tre faktorer kendes først bagudrettet, hvorfor vi i forudsigelsen må benytte kvalificerede gæt.

*Den forventede levealder*

Vi antager i modellen, at:

* Tjenestemænd har samme dødelighed som resten af befolkning.
* At den gennemsnitlige levealder er jævnt stigende frem til 2060.

Modellens antagelser om gennemsnitlige overlevelsessandsynligheder og forventede levealdre er behæftet med nogen usikkerhed. Det kunne dels være tilfældet, at der er forskelle i forventet levetid, hvis man sammenligner tjenestemænd med ikke-tjenestemænd. Det kunne endvidere være tilfældet, at der er forskelle mellem de forskellige erhvervsgrupper af tjenestemænd.

*Diskonteringsfaktor*

Betalingsstrømmene angives på årsbasis. Som diskonteringsfaktor benyttes som udgangspunkt den af Eurostat anbefalede diskonteringsfaktor på 3 pct., men det kan diskuteres om denne skal justeres henset til det aktuelle lavrenteregime. Da der er tale om fremtidige betalingsstrømme med en lang tidshorisont afhænger den relevante diskonteringsrate naturligt, af hvad der sker i fremtiden og ikke hvad der har været tilfældet hidtil. Da vi ikke kender fremtiden, er fortiden dog ofte bedste bud på, hvordan fremtiden udarter sig.

Følsomhedsanalyser viser, at valget af diskonteringsfaktor har afgørende betydning for nutidsværdien af de fremtidige forpligtigelser.

*Regulering af løn og pension*

Reguleringen af pensionsudbetalingerne følger i Danmark udviklingen i reallønnen i et 1 til 1 forhold. Stigningen i årets udbetaling af pensionsydelser svarer derfor præcis til årets stigning i lønudbetalingerne.

For de historiske år kan vi ud fra de nominelle stigninger i lønnen for de kommunale/regionale og statslig ansatte samt forbrugerprisindekset beregne udviklingen i reallønnen.

Vi kender ikke den faktiske udvikling i lønnen på forhånd, hvorfor vi er nødt til at benytte en såkaldt proxy variabel, der kan træde i stedet[[3]](#footnote-3). For fremtidige år antager vi, at reallønnen vil udvikle sig proportionelt med udviklingen i produktiviteten. Ageing Working Group (AWG), under EU’s Economic Policy Committee, estimerer med jævne mellemrum de forventede fremtidige produktivitetsstigninger for Danmark. I vores beregning benytter vi AWG’s produktivitetsforventninger i modellen som proxy for de forventede fremtidige stigninger i lønudviklingen. Efterhånden, som vi kender de faktiske stigninger i lønnen, erstattes AWG’s produktivitetsestimater med de faktiske stigninger i reallønnen.

En gruppe af tjenestemænd indgår ikke i registrene for 2014. Ved at benytte data om udbetaleinger fra tjenestemandsordningen i eIndkomstregistret, kan de manglende tjenestemænd, der aktuelt modtager en tjenestemandspension, identificeres. Værdien af tjenestemandspensionsformuen kan herefter imputeres. Dette gøres ved at beregne en opregningsfaktor, som kan ganges på hver enkelt individs udbetalte beløb. For nemheds skyld kaldes de individer, der indgår i registrene fra enten PS, KMD eller SD, for gruppe A, og de manglende individer der blev indentificeret i eIndkomstregistret for gruppe B. For hver kombination af alder og køn findes den gennemsnitlige udbetaling og den gennemsnitlige pensionsformue for gruppe A. Dette giver et størrelsesforhold, udbetaling i forhold til formue, som kan ganges på udbetalingen for individerne i gruppe B. Størrelsesforholdet fundet i gruppe A kan med rimelighed antages at være gældende for gruppe B.

*Dækningsgraden af data*

En gennemgående begrænsning ved beregningen er dækningsgraden af data. Det har ikke for året 2014 været muligt at fremskaffe data for tidligere tjenestemænd som stadig er erhvervsaktive. . Ændringer af de indberettede oplysninger fra Danmarks Statistiks dataleverandører betyder, at registrene fremadrettet vil indeholde hele populationen.

### Forpligtelsen til aktive tjenestemænd

Beregningen følger langt hen ad vejen beregningsprincipperne for beregningen af forpligtigelsen for pensionerede tjenestemænd. Blot er der her yderligere tre ubekendte:

1. Vi kender ikke den enkelte tjenestemands slutniveau for antallet af akkumulerede pensionsår eller selve pensionstidspunktet.
2. Vi kender ikke det slutløntrin den enkelte tjenestemand vil havne på, og dermed kender vi ikke udgangspunktet for tjenestemandens pensionsudbetaling, da udbetalingen udgør en fast procentdel af slutløntrinnet.
3. Vi ved ikke om eller hvor meget, tjenestemanden skal modregnes i sin pensionsudbetaling som følge af tidlig pensionering.

Vi er derfor nødt til at gøre nogle forsimplende antagelser. I vores model antager vi,, at alle tjenestemænd bliver på arbejdsmarkedet til de er minimum 60 år. Ifølge Tjenestemandsloven er det i princippet muligt at trække sig tilbage før, men der vil ikke ske en udbetaling af pension før tjenestemanden er fyldt 60. Vores bedste bud på den faktiske tilbagetrækningsalder er at observere tilbagetrækningsmønsteret for de 70-årige og antage, at de stadigt aktive vil følge samme mønster. I modellen beregnes forpligtigelsen som en vægtet sum ved forskellige tilbagetrækningsaldre. Denne metode indebærer en implicit risiko for at undervurderer de stadig aktives tilbagetrækningsalder, idet den generelle tendens går i retning af en senere tilbagetrækning fra arbejdsmarkedet.

Ved tidlig tilbagetrækning vil der ske en permanent modregning i pensionsudbetalingen. Der er forskellige tjenestemandsordninger alt efter tjenestemandens fødselsår, og idet aldersgrænserne og straffen ved tidlig tilbagetrækning varierer imellem de forskellige ordninger, har vi i modellen foretaget den forsimpling at antage, at der kun findes en ordning. Ved tilbagetrækning tidligere end 65 år vil der i modellen ske følgende permanente modregninger:

Militært personale er undtaget fra de i tabellen viste modregninger, idet de kan trække sig tilbage allerede som 63-årige uden modregning. Militært personale følger en alternativ tabel for modregning ved tilbagetrækning tidligere end 63 år.

Fælles for alle tjenestemænd er, at de frem til de fylder 65 år kan modtage et under-65-år (U65) tillæg. Tillægget forsvinder, når de begynder at modtage folkepension. Modregningen i tjenestemandspensionen som følge af tidlig tilbagetrækning er dog permanent.

Ved at benytte ABO+ metoden antager vi, at der ikke sker yderligere lønfremgang, end den forventede reale lønstigning, se evt. afsnittet om ABO+ metoden. Et alternativ ville være, at benytte PBO metoden, hvor man simulere forventede karriereveje for de erhvervsaktive.

# Ny opgørelse af pensionsforpligtelser

I foråret 2018 udgives for første gang af Eurostat en ny statistik over pensionsrettigheder i socialsikringsordninger i alle EU-medlemslande. De danske oplysninger kan findes på www.statistikbanken.dk/pensoc. Formålet med tabellen er til dels at synligøre pensionsordninger, som ikke er finansierede. Samtidig skaber tabellen et bedre sammenligningsgrundlag mellem pensionsordninger imellem medlemslande i EU-samarbejdet. Dermed får man et overblik over alle pensionsrettigheder, som hustande har krav på.

## Folkepensionen er ikke med i opgørelsen

I Danmark omfatter ikke-finansierede offentlige pensionsordninger tjenestemandspensioner og efterlønsordningen. Folkepensionen er ikke med i opgørelsen over pensionsrettigheder. Dette skyldes, at den danske folkepension er karakteriseret som social bistand og ikke som socialsikring. Den altafgørende sondring mellem social bistand og socialsikring er, at sociale bistandsydelser udbetales uafhængigt af en eventuel deltagelse i en socialforsikringsordning, dvs. uden at der er blevet indbetalt adgangsgivende bidrag til en socialforsikringsordning. Social bistand er også kendetegnet ved, at der ofte foretages en vurdering af den disponible indkomst i forhold til formodet behov. I forhold til folkepensionen er langt de fleste danskere omfattet af folkepensionsordningen uden at have betalt et øremærket beløb for at være med. Derudover passer ordningen med typisk social bistand, hvor udbetalingen er justeret i forhold til behov.

Men hvorfor er social bistand og herunder folkepensionen ikke en del pensionsrettigheder i socialsikringsordningen?

For at besvare dette spørgsmål må man igen se på formålet med at synliggøre pensionsrettigheder i socialsikring. Dels er formålet at give et retvisende sammenligningsgrundlag mellem lande. Her er det afgørende om folkepensionen er med, da den samlede pensionsforpligtelse for Danmark er markant lavere uden folkepensionen. Et andet formål med tabellen er, at kunne se pensionsrettigheder fra et debitorsynspunkt (pensionsmanager) - f.eks. staten og pensionsselskaber - og et kreditorsynspunkt (husholdninger).

Herved kan det faktum at folkepensionen ikke er en del af opgørelsen over stort set alle pensionsforpligtelser ses som en synliggørelse af, at en ordning som folkepensionen anses for et socialt gode, hvor vilkårene kan forringes eller fjernes uden at skulle kompensere husstande. Med andre ord har danske husstande ikke krav på den danske folkepension, og derfor er folkepensionen ikke opgjort som en del af pensionsrettigheder i socialsikringsordningen. Modsat har man mulighed for aktivt at tilmelde sig efterlønsordningen, som er et eksempel på en socialsikringsordning, og derved opnå et krav overfor staten om udbetaling.

## Tjenestemandspensioner i opgørelsen af pensionsforpligtelser

Den danske tabel over pensionsrettigheder i socialsikringsordninger indeholder tjenestemandspensioner, efterløn og en deling af pensionsordninger, som allerede er i nationalregnskabet som henholdsvis bidragsbaserede ordninger og ydelsesbaserede ordninger. Bemærk at private pensionsopsparinger i f.eks. banker ikke er en del af PENSOC. Tjenestemandspensionsordningen er allerede beskrevet i kapitel 7 og efterlønsordningen bliver beskrevet i kapitel 9.

Tjenestemandspensioner opgøres i 3 tabeller i Statistikbanken. Tjenestemandspensioner i TJEN01 og TJENo2 kan ikke sammenlignes direkte med opgørelse af pensionsrettigheder i socialsikringsordninger (PENSOC). Hvis den samlede tjenestemandspension opgøres ved hjælp af TJEN01 og TJEN02 opnår man en højere forpligtelse end hvad tilfældet er i PENSOC. Dette skyldes to faktorer. Værdien af pensionerede tjenestemandspensioner og opsatte tjenestemandspensioner er ens, men værdien for aktive tjenestemandspensioner fraviger en smule. Dette skyldes at TJEN01 og TJEN02 bygger på ABO+ metoden, mens PENSOC bygger på PBO metoden. ABO+ metoden er beskrevet i kapitel 5. PBO metoden integrerer gennemsnitlige karriereforløb i udregningen af slutlønnen. ABO+ metoden bruges til TJEN01 og TJEN02, da disse tabeller er en integreret del af formuestatistikken, hvor der er behov for at have den mest retvisende værdi for hver enkelt tjenestemand. PBO metoden bruges til PENSOC, da det er vigtigere at det samlede niveau er mest retvisende på bekostning af gennemsnitlige værdier på individniveau. Derudover er den samlede værdi af tjenestemandspension i PENSOC nedskrevet med værdien af tjenestemandspensioner i kommunerne, som er forsikret gennem Sampension.

## Bidragsdefinerede og ydelsesdefinede pensionsordninger

Samtlige ikke offentlige pensionsordninger er allerede en del af nationalregnskabet, men introduceres i PENSOC med en skildring mellem bidragsbaserede ordninger og ydelsesbaserede ordninger. En bidragsbaseret ordning er en pensionsordning, hvor man typisk hver måned indbetaler et bidrag til pensionsordningen. Den endelige pensionsstørrelse er ikke nøjagtig kendt før alle bidrag er betalt. Modsat er den ydelsesdefinerede pensionsordning kendetegnet ved at formlen for den endelige pensionsydelse er kendt. Et eksempel på en ydelsesdefineret pensionsordning fra det offentlige er tjenestemandspensionsordningen, hvor den endelige ydelse er baseret på anciennitet og løntrin og ikke bidrag betalt til ordningen.

Ikke offentlige bidragsdefinerede pensionsordninger indeholder ATP og tværgående pensionskasser. Ikke offentlige ydelsesdefinerede ordninger indeholder firmapensionskasser og den del af tjenestemandspensioner, som er forsikret gennem Sampension. Kapitel 5 indeholder yderligere information om pensionssystemers opbygning.

# Værdien af efterlønsordningen[[4]](#footnote-4)

## Efterlønsordningens pensionsbidrag

Efterlønsordningen blev indført i 1979. Man kan modtage efterløn fra man er 60 år, og frem til man fylder 65 år. Det kræver dog, at man har bidraget til ordningen i 30 år[[5]](#footnote-5). Fra 2019 til 2021 øges efterlønsalderen gradvist fra 60 år til 62 år.

Efterlønsordningen er primært skattefinansieret og dermed en pay-as-you-go pension. Der er dog et element af egenfinansiering i ordningen. Egenfinansieringen foregår således, at man betaler bidraget til sin A-kasse, der så sender beløbet videre til staten. Både pensionsbidraget og pensionsydelsen indgår som en del af statens løbende indtægter og udgifter. Der sker derfor ikke nogen fondsdannelse.

Tidligere fremgik ens bidrag til efterlønsordningen ikke eksplicit. Man betalte blot sit A-kassebidrag, hvoraf en mindre del blev sendt videre til staten. Siden 1999 er det såkaldte efterlønsbidrag imidlertid fremgået eksplicit af ens A-kassebidrag.

Størrelsen af efterlønsbidraget er 7 dagpengerater på årsbasis. I 2000 indbetaltes dog blot hvad der svarer til 6 dagpengesatser, mens der i 1999 blev indbetalt hvad der svarer til 4 dagpengesatser. Man kan være enten fuldtids- eller deltidsforsikret. I 2009 svarede 7 dagpengerater til 5.076 kr. for en fuldtidsforsikret og 3.384 kr. for en deltidsforsikret person.

Når man har bidraget til efterlønsordningen i 30 år og dermed er berettiget til at modtage efterløn, får man et efterlønsbevis fra sin A-kasse. Efterlønsordningen fungerer således, at hvis man forventer at have bidraget til efterlønsordningen i 30 år, før man fylder 60 år, holder man pause i sine efterlønsbidrag undervejs. Man modtager således tidligst sit efterlønsbevis, når man fylder 60 år. Kommer man lidt sent i gang med sine bidrag til efterlønsordningen, kan det således betyde, at man først modtager sit efterlønsbevis senere – fx når man er 61 år.

## Efterlønsordningen pensionsydelser

Går man på efterløn den dag, man modtager efterlønsbeviset, kan man maksimalt få udbetalt 91 pct. af det maksimale dagpengebeløb. I 2015 var det maksimale dagpengebeløb på dagsbasis 827 kr. svarende til 250.020 kr. på årsbasis (827 kr. per dag \* fem dage \* 52 uger) for en fuldtidsforsikret. Har man tegnet en privat pensionsordning vil der ske en modregning i efterlønsudbetalingen. Tilsvarende for deltidsforsikrede.

Overgår man først til efterløn 2 år efter, man har modtaget sit efterlønsbevis, opnår man en række fordele. Man kan nu få udbetalt op til 100 pct. af det maksimale dagpengebeløb, og man opnår lempeligere fradrag i efterlønnen som følge af egne pensionsudbetalinger. Derudover optjener man retten til en skattefri præmie ved overgangen til folkepension. Man opnår en skattefri portion for hver 481. løntime man arbejder efter man opfylder 2-årsreglen. 481 timer svarer til 1/4 årsværk. Den skattefrie præmie kan maksimalt bestå af 12 skattefri portioner. Dette svarer til, at man opfylder 2-årsreglen som 62-årig, men fortsætter med at arbejde til man fylder 65 år.

Størrelsen af den skattefri præmie den enkelte modtager afhænger af portionsstørrelsen på tidspunktet ved overgangen til folkepension. Portionsstørrelsen bliver satsreguleret hvert år og svarer til 6 pct. af det maksimale dagpengebeløb på årsbasis. For en fuldtidsforsikret svarede dette i 2015 således til 15.001 kr. Arbejder man, mens man modtager efterløn, vil der ske en modregning i efterlønnen. Modregningen afhænger bl.a. af antal arbejdstimer og løn.

## Beregning af statens efterlønsforpligtelse

Når statens forpligtelse til efterløn skal beregnes, kan man med fordel inddele folk der har bidraget til efterlønsordningen i 2 grupper: Dem der ikke har modtaget deres efterlønsbevis, og dem der har. Forpligtelses-beregningen for de to grupper indeholder hvert sit sæt af antagelser. Dette vil fremgå i det følgende.

### Statens forpligtelse til personer uden efterlønsbevis

Har man indbetalt efterlønsbidrag men endnu ikke modtaget sit efterlønsbevis, har man ret til at melde sig ud af efterlønsordningen og få indsat sine efterlønsbidrag på en pensionsordning[[6]](#footnote-6). Dette er den faktiske juridiske forpligtelse til medlemmer uden efterlønsbevis, jf. afsnit 3.1: Forpligtelser til ”unfunded” pensionsordninger. Det præcise tilbagebetalings-beløb fremkommer ved at multiplicere antallet af indbetalte dagpengesatser siden 1999 (året hvor efterlønsbidraget blev eksplicit opgjort for den enkelte) med dagpengesatsen på tilbagebetalingstidspunktet. Man kan derfor forstå statens forpligtelse til denne gruppe som medlemmernes indbetalinger justeret med udviklingen i dagpengesatsen. Eller mere formelt:

Forpligtelse år X = Antal indbetalte dagpengerater siden 1999 \* dagpengesatsen år X

Beskæftigelsesministeriet udarbejder årligt en række interessante statistikker for efterlønsområdet. Det er imidlertid ikke muligt for Ministeriet at udarbejde en statistik der viser, hvor mange efterlønsbidrag der er betalt af personer, der fortsat er medlem af ordningen, men endnu ikke har modtaget et efterlønsbevis. Beskæftigelsesministeriet modtager simpelthen ikke oplysningerne fra A-kasserne.

Tabel 1 er konstrueret baseret på statistik fra beskæftigelsesministeriet.

**Tabel 1: Antal bidragsydere til efterlønnen pr. 1. september 2015 fordelt på alder**

|  |  |
| --- | --- |
| **Alder** | **Antal bidragsydere** |
| 18-29 år | 2.492 |
| 30-34 år | 25.905 |
| 35-39 år | 30.878 |
| 40-44 år | 35.950 |
| 45-49 år | 57.245 |
| 50-54 år | 109.404 |
| 55-59 år | 161.736 |
| 60-64 år | 40.635 |
| **I alt** | **464.245** |

Note: Opgørelse pr. 1. september 2015

Kilde: Beskæftigelsesministeriet på baggrund af indberetninger fra A-kasserne.

At antallet af bidragsydere stiger efter aldersgrupperne 55-59 år. Dette skyldes, at det primært er disse aldersgrupper, der har mulighed for at afholde bidragsfri perioder. Derudover kan nævnes, at stort set alle efterlønsbidragsydere er fuldtidsforsikrede – ifølge Arbejdsdirektoratets statistik ”antal afregnede bidrag pr. 1. januar 2010” var over 99 pct. af alle bidrag fuldtidsbidrag.

Med udgangspunkt i tabel 1 kan der opstilles en simpel model, der kan beregne et estimat for statens efterlønsforpligtelse til personer der bidrager til efterlønsordningen ultimo 2015.

#### Model

Modellen tager udgangspunkt i et estimat for antallet af indbetalte efterlønsbidrag for personer der indgår i tabel 1. Modellen antager således, at antallet af personer der betaler efterlønsbidrag var det samme ultimo 2015 som 1. september 2015. Beregningerne forklares bedst med udgangspunkt i tabel 2.

Kolonnen ”alder” indeholder efterlønsordningens medlemmers alder ultimo 2015. Modellen antager, at alle betaler efterlønsbidrag i 30 år, og at alle modtager deres efterlønsbevis som 60-årige. Antagelserne betyder, at alle begynder at betale efterlønsbidrag som 30-årige. Der regnes kun i hele år i modellen. Som nævnt er staten kun forpligtet til at tilbagebetale efterlønsbidrag indbetalt siden 1999. Dette er gjort eksplicit i kolonnen ”har betalt efterlønsbidrag siden”, der igen ligger til grund for kolonnen ”antal år der er indbetalt efterlønsbidrag”.

Siden 2001 har hvert medlem indbetalt efterlønsbidrag svarende til 7 dagpengerater årligt. I 2000 indbetaltes 6 dagpengerater og i 1999 4 dagpengerater. Et 40-årigt medlem har således betalt 11 x 12=132 dagpengerater. Kolonnen ”antal indbetalte dagpengerater ultimo 2015 per person” summerer således antallet af indbetalte dagpengerater for én person fra hver aldersgruppe ultimo 2015.

Kolonnen ”antal personer” er dannet på baggrund af tabel 1. I hver 5-årig aldersgruppe er antallet af personer antaget ligeligt fordelt. På grund af antagelsen om, at man kun indbetaler efterlønsbidrag fra man er 30 år til man er 60 år, indgår aldersgrupperne 18-29 ikke i modellen. De fleste over 60 har allerede modtaget efterlønsbevis. De resterende er opgjort for alderen 60.

**Tabel 2: Statens efterlønsforpligtelse til medlemmer uden efterlønsbevis ultimo 2015**

|  |  |  |  |  |  |  |
| --- | --- | --- | --- | --- | --- | --- |
| **Alder ultimo 2015** | **Har betalt efterløns-bidrag siden** | **Antal år der er indbetalt efterløns- bidrag** | **Antal indbetalte dagpengerater ultimo 2015** **pr. person** | **Antal personer** | **Samlet antal indbetalte dagpengerater ultimo 2015** | **Statens forpligtelse ultimo 2015 (mia. kr)** |
| 30 | 2015 | 1 | 12 | 5.181 | 62.172 | 0,03 |
| 31 | 2014 | 2 | 24 | 5.181 | 124.344 | 0,06 |
| 32 | 2013 | 3 | 36 | 5.181 | 186.516 | 0,09 |
| 33 | 2012 | 4 | 48 | 5.181 | 248.688 | 0,12 |
| 34 | 2011 | 5 | 60 | 5.181 | 310.860 | 0,15 |
| 35 | 2010 | 6 | 72 | 6.176 | 444.643 | 0,21 |
| 36 | 2009 | 7 | 84 | 6.176 | 518.750 | 0,25 |
| 37 | 2008 | 8 | 96 | 6.176 | 592.858 | 0,29 |
| 38 | 2007 | 9 | 108 | 6.176 | 666.965 | 0,32 |
| 39 | 2006 | 10 | 120 | 6.176 | 741.072 | 0,36 |
| 40 | 2005 | 11 | 132 | 7.740 | 1.021.702 | 0,49 |
| 41 | 2004 | 12 | 144 | 7.740 | 1.114.584 | 0,54 |
| 42 | 2003 | 13 | 156 | 7.740 | 1.207.466 | 0,58 |
| 43 | 2002 | 14 | 168 | 7.740 | 1.300.348 | 0,63 |
| 44 | 2001 | 15 | 180 | 7.740 | 1.393.230 | 0,67 |
| 45 | 2000 | 16 | 192 | 12.246 | 2.351.249 | 1,13 |
| 46 | 1999 | 17 | 204 | 12.246 | 2.498.202 | 1,20 |
| 47 | 1999 | 17 | 204 | 12.246 | 2.498.202 | 1,20 |
| 48 | 1999 | 17 | 204 | 12.246 | 2.498.202 | 1,20 |
| 49 | 1999 | 17 | 204 | 12.246 | 2.498.202 | 1,20 |
| 50 | 1999 | 17 | 204 | 22.700 | 4.630.708 | 2,23 |
| 51 | 1999 | 17 | 204 | 22.700 | 4.630.708 | 2,23 |
| 52 | 1999 | 17 | 204 | 22.700 | 4.630.708 | 2,23 |
| 53 | 1999 | 17 | 204 | 22.700 | 4.630.708 | 2,23 |
| 54 | 1999 | 17 | 204 | 22.700 | 4.630.708 | 2,23 |
| 55 | 1999 | 17 | 204 | 32.347 | 6.598.829 | 3,18 |
| 56 | 1999 | 17 | 204 | 32.347 | 6.598.829 | 3,18 |
| 57 | 1999 | 17 | 204 | 32.347 | 6.598.829 | 3,18 |
| 58 | 1999 | 17 | 204 | 32.347 | 6.598.829 | 3,18 |
| 59 | 1999 | 17 | 204 | 32.347 | 6.598.829 | 3,18 |
| 60 | 1999 | 17 | 204 | 20.207 | 4.122.228 | 1,99 |
| Total |  |  |  | 452.155 | 82.548.164 | 39,79 |

Tabel 2 er korrigeret for at nogle generationer har mulighed for at nyde bidragsfri perioder. Tabel 1 indeholder ikke personer, som ikke bidrager. For at korrigere for dette benyttes oplysningen om at ”Der er ca. 10.830 personer i aldersgruppen 40-55 år der pr. 1. september 2015 havde afholdt bidragsfri periode … Over aldersgrupperne fordeler de bidragsfri perioder sig forholdsvis jævnt. Således er der, 25,4 pct. i 40-44 år, 36,8 i 45-49 år og 37,8 pct. i aldersgruppen 50-55 år.”[[7]](#footnote-7). I tabel 3 vises korrektionen.

 **Tabel 3: Korrektion for aldersgrupper med perioder uden indbetaling**

|  |  |  |  |  |
| --- | --- | --- | --- | --- |
| Age | Antal bidragsydere (1 september 2015) | Procentdel uden bidrag  | Antal bidragsydere ikke inkluderet | Justeret antal bidragsydere |
| 18-29 | 2.492 | 0 | 0 |  2.492  |
| 30-34 | 25.905 | 0 | 0 |  25.905  |
| 35-39 | 30.878 | 0 | 0 |  30.878  |
| 40-44 | 35.950 | 25% |  2.751  |  38.701  |
| 45-49 | 57.245 | 37% |  3.985  |  61.230  |
| 50-54 | 109.404 | 38% |  4.094  |  113.498  |
| 55-59 | 161.736 | 0 | 0 |  161.736  |
| 60-64 | 40.635 | 0 | 0 |  40.635  |
| Total | 464.245 |  |  10.830  |  475.075  |

Modellens efterlønsforpligtelse fremkommer ved at multiplicere antallet af efterlønsbidrag med dagpengesatsen i 2015, som var 482 kr. Herefter summeres blot over alle aldre. Det antages således, at alle er fuldtidsforsikrede, hvilket er en rimelig approksimation jf. den tidligere bemærkning om, at over 99 pct. af efterlønsbidragene ultimo 2015 var fuldtidsbidrag. Samlet giver modellen en efterlønsforpligtelse på 39,8 mia. kr.

Modellen er baseret på en række antagelser. Den mest kritiske er, at alle medlemmer af efterlønsordningen betaler efterlønsbidrag i 30 år. 30 år er ”hovedreglen” i forhold til reglerne i efterlønslovgivningen. Formelt blev 30 år anciennitetskravet i forbindelse med velfærdsreformen, og gælder fra januar 2008.

I lovgivningen omkring efterløn står der, at medlemmer født i perioden fra 1. januar 1959 til 31. december 1975 blot skal bidrage til efterlønsordningen i mindst 25 år (§ 74 a stk. 4). Denne aldersgruppe er ultimo 2015 mellem 40 og 55 år. Det er i stor udstrækning også denne gruppe af personer, der har mulighed for at afholde bidragsfri perioder, og aldersgruppen hænger således sammen med ændringen i anciennitetskravet i forbindelse med velfærdsreformen.

### Forpligtelse til personer med efterlønsbevis

Udgangspunktet for denne beregning er tabel 4. Tabel 4 er egentlig data, som Pensionsstyrelsen ligger inde med. Kontoret ”Arbejdsstyrke” i Danmarks Statistik modtager det data fra Pensionsstyrelsen, der ligger til grund for tabel 4 og resten af tabellerne i afsnit 9.3.2. Tabel 4 stammer derfor fra en intern kørsel i Danmarks Statistik.

**Tabel 4: Antal/fordeling af personer med efterlønsbevis og personer på efterløn**

|  |  |  |
| --- | --- | --- |
| **Ultimo 2015** | **Er på efterlønsordningen** | **Er ikke på efterlønsordning** |
| Alder | Køn | I alt | Opfylder ikke to-års regel (I) | Opfylder to-års-regel (II) | Intet efterlønsbevis men modtager efterløn (III) | (IV) |
| 61 | K | 19.231 | 4.239 | 0 | 12.201 | 2.791 |
| 61 | M | 18.008 | 2.220 | 0 | 13.742 | 2.046 |
| 62 | K | 20.303 | 6.150 | 3.469 | 8.010 | 2.674 |
| 62 | M | 19.130 | 3.280 | 2.803 | 10.916 | 2.131 |
| 63 | K | 20.247 | 6.400 | 5.339 | 6.074 | 2.434 |
| 63 | M | 19.456 | 3.975 | 4.281 | 9.354 | 1.846 |
| 64 | K | 20.065 | 6.380 | 6.133 | 5.130 | 2.422 |
| 64 | M | 20.042 | 4.234 | 5.463 | 8.434 | 1.911 |
| 65 | K | 1.240 | - | - | - | 1.240 |
| 65 | M | 933 | - | - | - | 933 |
| I alt | K | 81.086 | 23.169 | 14.941 | 31.415 | 11.561 |
| I alt | M | 77.569 | 13.709 | 12.547 | 42.446 | 8.867 |
| **I alt** |  | 158.655 | 36.878 | 27.488 | 73.861 | 20.428 |

Det samlede antal personer med efterlønsbevis ultimo 2015 er i tabel 4 inddelt i fire grupper. Grupperne I-III er ultimo 2015 på efterlønsordningen, dvs. personerne i disse grupper ultimo 2015 allerede modtager efterløn. Personerne i gruppe IV har ultimo 2015 modtaget deres efterlønsbevis, men er ikke overgået til efterlønsordningen endnu, og modtager derfor ikke efterløn ultimo 2015.

Tabel 4 indeholder ikke 60 årige, som har ret til efterløn. Dette skyldes at 2015 er det første år med den første generation, som bliver ramt af tilbagetrækningsreformen af 2011. Folk som er født i 1954 kan gå på efterløn, når de når alderen 61 og folkepension ved 66. I udregningen for 2014 og før er 60 med i modellen.

Gruppe III har i princippet ikke modtaget efterlønsbevis. Det skyldes bl.a., at de er overgået fra ledighed eller fra den hedengangne overgangsydelse. Overgår man fra overgangsydelse til efterløn opfylder man per definition ikke to-års-reglen ifølge reglerne. Overgår man til efterløn fra ledighed, opfylder man kun to-års-reglen i det omfang, at man overholder et krav om have arbejdet mindst 3.120 løntimer efter man opfyldte kravet til at kunne overgå til efterløn.

Derfor er det i de kommende beregninger antaget, at hele gruppen III ikke opfylder to-års-reglen. Som konsekvens af antagelsen omkring gruppe III, kan statens forpligtelse til efterløn findes ved tre beregninger; én beregning for gruppe I og III, én beregning for gruppe II og én beregning for gruppe IV.

#### Forpligtelsen til gruppe I og III

Da beregningen skal opgøres aktuarmæssigt, skal udgangspunktet i tabel 4 justeres for, at nogle dør undervejs. Dør personen, så stopper efterlønsudbetalinger m.m. Afdøde personer skal derfor ikke længere indgå i beregningen af forpligtelsen. I tabel 5 er dette gjort for gruppe I og III. Kolonnen ”overlevelsesrater” angiver hvor stor en andel der forventes at overleve ét år (overlevelsesraterne kan man finde ved at tage udgangspunkt i dødeligsrater, der findes i Statistikbanken). Kolonnen ”antal ultimo 2015” fremkommer ved at lægge gruppe I og III fra tabel 4 sammen. De resterende kolonner fremkommer blot ved at gange overlevelsesraten med antal personer året før. Et eksempel:

Antal 62-årige kvinder ultimo 2016 =

Antal 61-årige kvinder ultimo 2015 \* overlevelsesraten for 61-årige kvinder=

16.440\*0,993325 = 16.330

*Tabel 5: Antal personer i gruppe I og III, 2015-2019*

|  |  |  |  |  |  |  |  |
| --- | --- | --- | --- | --- | --- | --- | --- |
| **Alder** | **Køn** | **Overlevelsesrater** | **Antal ultimo 2015** | **Antal ultimo 2016** | **Antal ultimo** **2017** | **Antal ultimo 2018** | **Antal ultimo 2019** |
| 61 | K | 0,993325 | 16.440 | - |  |  |  |
| 61 | M | 0,989455 | 15.962 | - |  |  |  |
| 62 | K | 0,992195 | 14.160 | 16.330 | - |  |  |
| 62 | M | 0,988705 | 14.196 | 15.794 | - |  |  |
| 63 | K | 0,991705 | 12.474 | 14.049 | 16.203 | - |  |
| 63 | M | 0,987275 | 13.329 | 14.036 | 15.615 | - |  |
| 64 | K | 0,991415 | 11.510 | 12.371 | 13.933 | 16.068 |  |
| 64 | M | 0,986440 | 12.668 | 13.159 | 13.857 | 15.417 |  |
| 65 | K | 0,990875 | - |  |  |  | 15.930 |
| 65 | M | 0,985560 | - |  |  |  | 15.208 |

Den samlede forpligtelse til gruppe I og III fremgår af tabel 6. Forpligtelsen er beregnet til 31,9 mia. kr. Af tabel 6 fremgår den gennemsnitlige efterlønsudbetaling pr. person i 2015. Tabel 6 er således dannet ved at gange den gennemsnitlige efterlønsudbetaling pr. person i 2015 med antallet af personer i tabel 5.

*Tabel 6: Løbende efterlønsbetaling og samlet forpligtelse til gruppe I og III*

|  |  |  |  |  |  |  |
| --- | --- | --- | --- | --- | --- | --- |
| **Alder** | **Køn** | **Gennemsnitlig efterlønsudbetaling i 2015 pr. person (kr.)** | **Efterlønsud-betalinger 2016****(mio. kr.)** | **Efterlønsud-betalinger** **2017****(mio. kr.)** | **Efterlønsud-betalinger 2018****(mio. kr.)** | **Efterlønsud-betalinger** **2019****(mio. kr.)** |
| 62 | K | 157.547 | 2.572.785.139 | - | - | - |
| 62 | M | 159.457 | 2.518.408.326 | - | - | - |
| 63 | K | 164.207 | 2.307.026.660 | 2.660.618.086 | - | - |
| 63 | M | 166.570 | 2.337.923.850 | 2.601.044.154 | - | - |
| 64 | K | 166.646 | 2.061.498.501 | 2.321.868.241 | 2.677.734.394 | - |
| 64 | M | 168.333 | 2.215.165.515 | 2.332.605.714 | 2.595.127.491 | - |
| 65 | K | 89.574 | - | - | - | 1.426.962.335 |
| 65 | M | 88.863 | - | - | - | 1.351.394.021 |
| Forpligtelse pr. år | 14.012.807.991 | 9.916.136.195 | 5.272.861.885 | 2.778.356.356 |
| **Forpligtelse i alt** |  |  |  | 31.980.162.426 |

Som nævnt eksisterer der ikke nogen fond som bidrag til efterlønnen indgår i. Bidragene bliver derfor ikke forrentet. Det er derfor ikke nødvendigt at beregne forpligtelse pr. år i løbende priser, for herefter at tilbagediskontere til 2015-priser. Det er således 2015-satserne der er ganget på alle år.

I beregningen i tabel 6 er det endvidere implicit antaget, at alle personer er født 1. januar i deres respektive fødselsår. Det betyder, at der i tabel 6 ikke indgår nogle 65-årige i årene 2016-2019. Dermed reduceres den beregnede forpligtelse. Det vurderes dog, at antagelsen ikke har den store betydning på nettoresultatet.

Det skyldes, at personer der fx fylder 62 år sidst i 2016 indgår i beregningen som om, at de fyldte 62 år 1. januar og dermed indgår i beregningen med et ”fuldtidsår”. Dette trækker den beregnede forpligtelse opad. Antagelsen om, at alle er født 1. januar gælder også beregningerne for de resterende grupper.

#### Forpligtelsen til gruppe II

Udgangspunktet for beregningen er tabel 7. Den øverste del af tabel 7 fremkommer helt som tabel 5 fremkom blot med udgangspunkt i gruppe II i tabel 4. De to nederste rækker i tabel 7 er fremkommet som følge af en antagelse om, at alle overgår til folkepension, når de fylder 65 år. For eksempel er antallet af kvinder der overgår til folkepension i 2017 lig antallet af 64-årige kvinder ultimo 2016.

Beregningen for gruppe II er todelt. Det skyldes, at denne gruppe opfylder to-års-reglen, og dermed har mulighed for at optjene en skattefri præmie, der bliver udbetalt ved overgangen til folkepension.

*Tabel 7: Antal personer i gruppe I og III, 2015-2018*

|  |  |  |  |  |  |  |
| --- | --- | --- | --- | --- | --- | --- |
| **Alder** | **Køn** | **Overlevelsesrater** | **Antal ultimo 2009** | **Antal ultimo 2010** | **Antal ultimo 2011** | **Antal ultimo 2012** |
| 62 | K | 0,992195 | 3.469 |  |  |  |
| 62 | M | 0,988705 | 2.803 |  |  |  |
| 63 | K | 0,991705 | 5.339 | 3.442 |  |  |
| 63 | M | 0,987275 | 4.281 | 2.771 |  |  |
| 64 | K | 0,991415 | 6.133 | 5.295 | 3.413 |  |
| 64 | M | 0,986440 | 5.463 | 4.227 | 2.736 |  |
| 65 | K | 0,990875 | - | - | - |  |
| 65 | M | 0,985560 | - | - | - |  |
| Overgår til folkepension respektive år | K |  |  | 6.133 | 5.295 | 3.413 |
| Overgår til folkepension respektive år | M |  |  | 5.463 | 4.227 | 2.736 |

Det følger af antagelsen om, at alle er født 1. januar, at alle overgår til folkepension 1. januar, og derfor ikke indgår i beregningen for efterlønsudbetalinger de år de overgår til folkepension. Det giver heller ikke mening at korrigere for evt. døde fra f.eks. 31. december 2015 til 1. januar 2016.

Tabel 7 er dannet på tilsvarende måde som tabel 5 blot med udgangspunkt i tabel 6. Af tabel 7 fremgår, at forpligtelsen til gruppe II som følge af efterlønsudbetalinger er 3,38 mia. kr.

*Tabel 7: Løbende efterlønsbetaling og samlet forpligtelse til gruppe II*

|  |  |  |  |  |
| --- | --- | --- | --- | --- |
| **Alder** | **Køn** | **Gennemsnitlig efterlønsudbetaling i 2015 pr. person** **(kr.)** | **Efterlønsud-betalinger 2016****(mio. kr.)** | **Efterlønsud-betalinger 2017****(mio. kr.)** |
| 62 | K | 66.719 |  |  |
| 62 | M | 70.994 |  |  |
| 63 | K | 139.110 | 478.806.111 |  |
| 63 | M | 141.535 | 392.241.623 |  |
| 64 | K | 157.385 | 833.308.405 | 537,.213,.818 |
| 64 | M | 163.798 | 692.296.223 | 448,.163,.582 |
| 65 | K | 163.798 | - | - |
| 65 | M | 163.798 | - | - |
| Forpligtelser pr. år |  | 2.396.652.362 | 985.377.401 |
| **Forpligtelse i alt** |  |  | 3.382.029.763 |

At den gennemsnitlige efterlønsudbetaling er lavere for gruppe II, der opfylder to-års-reglen sammenlignet med gruppe I og III, der ikke opfylder to-årsreglen kan umiddelbart undre, da efterlønsudbetalinger til personer der opfylder to-års-reglen beregnes ud fra en højere andel af den maksimale dagpengesats, og gruppe II endvidere får lempeligere fradrag i efterlønnen som følge af egen pension og arbejde.

Forklaringen er, at den gennemsnitlige efterlønsudbetaling pr. person netop er beregnet pr. berørt, og ikke per fuldtidsmodtager. Det må betyde, at personer der opfylder to-års-reglen arbejder mere end folk der ikke opfylder to-års-reglen, hvilket givetvis skyldes udsigten til en skattefri præmie. Sammenlignes de gennemsnitlige efterlønsudbetalinger pr. *fuldtids*modtager, er den gennemsnitlige efterlønsudbetaling pr. person som ventet højest for gruppen der opfylder to-års-reglen.

Statens forpligtelse til gruppe II som følge af den skattefri præmie er i tabel 8 beregnet til ca. 3 mia. kr. Beregningerne i tabel 8 følger mønstret fra de hidtidige beregninger. Således indgår fra tabel 6 antallet af personer fra tabel 6’s nederste to rækker.

 *Tabel 8: Forpligtelse til gruppe II som følge af den skattefri præmie gruppe II (mio. kr.)*

|  |  |  |  |  |  |
| --- | --- | --- | --- | --- | --- |
| Køn | Alder | Gennemsnitlig skattefri præmie pr. Person i 2015 (mio. DKK) | Udbetaling af skattefri præmie I 2016 (mio. DKK) | Udbetaling af skattefri præmie I 2017 (mio. DKK) | Udbetaling af skattefri præmie I 2018 (mio. DKK) |
| 65 | K | 75.571 | 463.478.247 | 400.127.881 | 257,952,789 |
| 65 | M | 96.814 | 528.893.280 | 409.185.482 | 264,889,544 |
| Forpligtelser pr. år |  | 992.371.527 | 992.371.527 | 809.313.363 |
| **Forpligtelse i alt** |  |  |  | 2.324.527.223 |

Den gennemsnitlige skattefri præmie er formelt den skattefri præmie pr. 65-årig i 2015, der opfyldte to-års-reglen. En større andel af disse personer havde imidlertid ikke optjent nogen skattefri præmie, da de ikke havde arbejdet 481 timer efter de opfyldte to-års-reglen. Dette trækker naturligvis den gennemsnitlige skattefrie præmie pr. person ned.

#### Forpligtelsen til gruppe IV

Personer i gruppe IV er ultimo 2015 endnu ikke overgået til efterløn, selv om de har et efterlønsbevis. For at foretage en forpligtelsesberegning for gruppe IV bliver man nød til at lave nogle antagelser omkring, hvornår folk overgår til efterløn, og hvor mange der opfylder to-års-reglen på overgangstidspunktet.

*Det samlede statistikdokumentation for gruppe 4 er under udarbejdelse. I næste afsnit ses resultatet for alle grupper.*

#### Statens samlede forpligtelse til personer med efterlønsbevis

Summen af beregningerne i afsnit 9.3.2 giver statens samlede forpligtelse til personer med efterlønsbevis ultimo 2015 (inkl. gruppe III der formelt ikke har noget efterlønsbevis). Denne er 41,86 mia. kr. og er vist i tabel 9.

*Tabel 9: Statens samlede efterlønsforpligtelse til personer med efterlønsbevis og personer på efterlønsordningen ultimo 2009*

|  |  |  |  |  |  |  |
| --- | --- | --- | --- | --- | --- | --- |
| **Gruppe I og III**  | 2016 | 2017 | 2018 | 2019 | 2020 | Total entitlement |
| Løbende efterlønsudbetalinger  |  |  |  |  |  |  |
| **Gruppe II**  |  14.012.807.991  |  9.916.136.195  |  5.272.861.885  |  2.778.356.356  |  -  |  31.980.162.426  |
| Løbende efterlønsudbetalinger  |   |   |   |   |   |   |
| Skattefri præmie  |  2.396.652.362  |  985.377.401  |  -  |  -  |  -  |  3.382.029.763  |
| *Gruppe II - i alt*  |  992.371.527  |  809.313.363  |  522.842.333  |  -  |  -  |  2.324.527.223  |
| **Gruppe IV**  |  3.389.023.889  |  1.794.690.764  |  522.842.333  |  -  |  -  |  5.706.556.986  |
| Løbende efterlønsudbetalinger  |   |   |   |   |   |   |
| Skattefri præmie  |  1.418.045.299  |  1.386.582.825  |  751.691.315  |  202.589.042  |   |  3.758.908.482  |
| *Gruppe IV - i alt*  |  348.720.325  |  55.563.918  |  10.980.315  |  -  |  -  |  415.264.558  |
| **I alt**  |  1.766.765.624  |  1.442.146.743  |  762.671.630  |  202.589.042  |  -  |  4.174.173.040  |
| Løbende efterlønsudbetalinger  |   |   |   |   |   |   |
| Skattefri præmie  |  17.827.505.652  |  12.288.096.420  |  6.024.553.201  |  2.980.945.398  |  -  |  39.121.100.671  |
| **Forpligtigelse i alt**  |  1.341.091.852  |  864.877.281  |  533.822.648  |  -  |  -  |  2.739.791.781  |
| **Gruppe I og III**  |  19.168.597.503  |  13.152.973.702  |  6.558.375.849  |  2.980.945.398  |  -  |  41.860.892.452  |

Som tidligere nævnt kan forpligtelsens præcise fordeling mellem skattefri præmier og løbende efterlønsudbetalinger formodes ikke at være helt præcis i lyset af antagelserne i forbindelse med beregningerne for gruppe IV’s forpligtelse. Helt forkert er fordelingen dog ikke.

## Samlet efterlønsforpligtelse

Statens samlede efterlønsforpligtelse ultimo 2015 fremgår af tabel 10.

*Tabel 10: Statens samlede efterlønsforpligtelse ultimo 2015*

|  |  |
| --- | --- |
| Statens efterlønsforpligtelse til personer, der bidrager til efterlønsordningen ultimo 2015, som endnu ikke har et efterlønsbevis | 39,79 mia. kr. |
| Statens efterlønsforpligtelse til personer, der ultimo 2015 har et efterlønsbevis eller er overgået til efterlønsordningen | 41,86 mia. kr. |
| **I alt** | **81,65 mia. kr.** |

1. Man skal være opmærksom på, at de aggregerede individuelle livsforsikringshensættelser med stor sandsynlighed vil være en smule mindre end den regnskabsmæssige opgørelse, hvor forskellen hovedsageligt kan henføres til personer med rene risikodækninger samt udenlandske kunder. [↑](#footnote-ref-1)
2. Finansministeriets Lønoversigt udgives af Moderniseringsstyrelsen i april hvert år. [↑](#footnote-ref-2)
3. En proxy variabel benyttes når man ikke har adgang til den variabel man reelt ønsker at benytte. I stedet benytter man en variabel der har karakteristika, som gør den [↑](#footnote-ref-3)
4. Kapitlet stammer fra et internt Danmarks Statistik dokument ”Danske Pensionsordninger i ESA 2010”. [↑](#footnote-ref-4)
5. I efterlønsloven findes undtagelser til reglen om bidrag i 30 år. Undtagelserne og deres relevans for beregningen vil blive behandlet i forbindelse med beregningen af selve forpligtelsen i afsnit 8.3.1. [↑](#footnote-ref-5)
6. Der findes enkelte undtagelser, der ikke betyder noget i forhold til beregningen af efterlønsforpligtelsen. For eksempel kan man få kontant tilbagebetaling hvis man højst har indbetalt 7 dagpengesatser, eller er blevet tilkendt førtidspension. [↑](#footnote-ref-6)
7. Beskæftigelsesministeriet: ”Opgørelse over a-kasse-medlemmer, der betaler efterlønsbidrag pr. 1. september 2015.” [↑](#footnote-ref-7)